### Beslutninger

Forslaget blev på byrådsmødet den 7. juni 2023 henvist til Magistraten med henblik på at indgå i budgetdrøftelserne for 2024.

###

Budgetforslag fra DD

Hvad vil vi gerne opnå? Hvorfor stilles forslaget?

[adresse] tager en slapper om natten, busserne kører kun få gange, taxaerne er svære at finde og få råd til mens de usikre pirattaxaer i stigende grad byder sig til. Mange unge såvel som voksne ender derfor med at gå hjem, hvis de altså ikke ender i kløerne på pirattaxaer.

Danmarksdemokraterne ønsker at sikre trygheden i nattelivet herunder muligheden for at komme trygt og sikkert hjem. Derfor ønsker vi flere natbusser.

I en by som [adresse], med et meget aktivt natteliv og mange kulturtilbud, er behovet for kollektiv transport om natten stort. Især i weekenden. Bare det at se en forestilling i [adresse], eller være til koncert på [adresse], kan nemt vare til klokken 23 og inden man har set sig om, er den sidste bus kørt. Flere natbusser handler også om at sikre, at også aarhusianere i oplandet nyder godt af de muligheder [adresse] tilbyder om aftenen og natten. Flere natbusser vil desuden have andre fordele: Færre tager cykel eller bil i beruset tilstand. Færre går usikre ruter hjem. Færre tager en pirattaxa.

Natbusserne, rute 45 og 43, er nogle af de eneste ruter, som er selvfinansierende på grund af højere nattakster. På trods af budgetudfordringer i den kollektive transport er det derfor muligt at udvide kapaciteten uden at tilføre flere ressourcer til den samlede kollektive transport.

Derfor foreslår Danmarksdemokraterne

1) At der indsættes flere natbusser på rute 45 og rute 43

Dette forslag taler ind i det vilde problem Bæredygtig vækst idet øget befolkningstilvækst også stiller store krav til at hele kommunen skal føles sikker og tryg for nuværende såvel som kommende indbyggere. Forslaget taler desuden også ind i det vilde problem Klima og Bæredygtighed, da flere natbusser understøtter, at flere benytter den kollektive transport.

Ronni Brandt

Byrådsmedlem, Danmarksdemokraterne